钦定古今图书集成/明伦汇编/闺媛典/第130卷 > 李三省妻谭氏
## 钦定古今图书集成/明伦汇编/闺媛典/第130卷 > 李三省妻谭氏

按《徐州志》：谭氏，徐州指挥谭师伋女，幼许本州李三
省，以十五岁于归，贞淑婉嫟，娴内则及诸女红中馈、
丝枲织纴之事，事舅姑备物尽志，得懽心。省肄业虎
闱，氏攻苦茹淡，手拮据以佐之，穷昕夕不辍，曰：“无以
内事累外，庶使专心卒业耳。”时已举二子，长崇本，次
崇香。省忽抱疾一年，氏心忡忡，恍焉若失，进匕箸药
饵，蓬垢不饰，愁容若啼。已度省病日甚，泣曰：“天乎，亡
矣！吾谁与归？”遂自裁。姑觉而救之，省昏迷中闻泣声
隐隐徐甦，询知，抱氏，大恸曰：“而何自苦？既不忍于我，
何忍于堂上白头、膝边黄口乎？能体吾心，吾目方瞑
也。”言讫而逝。氏曰：“妾薤露之躯，何苦独留人世，绝饮
食数日，必同死乃已。”众戚及母氏谕之，不得。舅姑曰：
“吾二人耄若风烛，旦暮不能自保，乌能视二子之成
必若是以死为快，孰若吾两人早死之为尤快？”应言，
以首触省棺甚力。氏乃前劝慰，稍稍回心，进勺水，又
久之始就食，时年二十有五。𫔎户垂幌，言不出阃，足
不逾阈，亲族不轻。一面躬釜锜之任，以治舅姑饔飧，
督臧获，力稼穑，以备供具，倍于曩时。会强宗之黠桀
亡赖者，利其他适以自润，每于舅姑前怂恿再四。姑
亦怜其苦节，微讽之，氏痛哭，剪发刺面，血淋淋滴衣
襟，姑遂不复言，而黠者敛容退矣。后三年，翁亡，起卧
同姑处。家日艰窘，给甘旨尤劳瘁。逾年姑病，氏忧惶
不知所出。夜分搏颡礼斗，祈以身代。姑临绝，叩颡于
床，乌乌云：“无以报孝妇，愿来世为妇妇耳。”姑亡，二子
渐成立，遣从塾师受经。每夜篝灯荧然，机杼声与咿
唔相应。尝语本香曰：“我丧而父，内外老幼萃于一身，
极艰难困苦，以有今日，毋废学以堕先人。”二子受母
训，益自励。本充郡弟子员，香亦卒业成均后，崇香历
监时，上疏陈母节，下有司覆奏行旌。